KOMMISSIONENS FORORDNING (EF) Nr. 1392/97 af 18. juli 1997 om ændring af forordning (EØF) nr. 3597/90 om reglerne for bogføring af interventionsforanstaltninger, under hvilke interventionsorganerne opkøber, oplagrer og sælger landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3492/90 af 27. november 1990 om fastlæggelse af de elementer, der skal tages i betragtning i årsregnskaberne for de interventionsforanstaltninger i form af offentlig oplagring, som Den Europæiske Udviklings- og Garantifond for Landbruget, Garantisektionen, finansierer (1), særlig artikel 8, og

ud fra følgende betragtninger:

Ved Kommissionens forordning (EØF) nr. 3597/90 (2), senest ændret ved forordning (EF) nr. 895/94 (3), blev der fastsat regler for bogføring af interventionsforanstaltninger, under hvilke interventionsorganerne opkøber, oplagrer og sælger landbrugsprodukter;

artikel 2, stk. 1, og artikel 7 i forordning (EØF) nr. 3597/90 indeholder regler for beregning af den værdi, til hvilken de manglende mængder og de mængder, der ikke opfylder betingelserne for oplagring, skal refunderes EUGFL i regnskaberne over offentlig oplagring; der bør i visse tilfælde åbnes mulighed for at forhøje nævnte værdi, bl.a. når markedsprisen viser sig at være mærkbart højere end interventionsprisen og interventionsopkøbsprisen;

visse forordninger, der er nævnt i forordning (EØF) nr. 3597/90, er blevet ændret eller ophævet siden nævnte forordnings vedtagelse; visse henvisninger i forordning (EØF) nr. 3597/90 bør derfor ændres;

de i denne forordning fastsatte bestemmelser er i overensstemmelse med udtalelse fra EUGFL-komitéen -

UDSTEDT FØLGENDE FORORDNING:

Artikel 1

I forordning (EØF) nr. 3597/90 foretages følgende ændringer:

1) I artikel 1, nr. 3, ændres »artikel 9, stk. 2, litra c), i Kommissionens forordning (EØF) nr. 2776/88« til »artikel 7, stk. 2, litra c), i Kommissionens forordning (EF) nr. 296/96 (*).

(*) EFT nr. L 39 af 17. 2. 1996, s. 5.«

2) I artikel 2, stk. 1, indsættes følgende afsnit:

»Hvis den gennemsnitlige markedspris for standardkvaliteten i oplagringsmedlemsstaten den dag, hvor svindet konstateres, udgør mere end 105 % af basisinterventionsprisen, skal kontrahenterne refundere interventionsorganerne den markedspris, der er konstateret af medlemsstaten, forhøjet med 5 %. Med hensyn til markedsprisen baserer medlemsstaten sig på de meddelelser, der med regelmæssige mellemrum sendes til Kommissionen.

Forskellene mellem de beløb, der er indbetalt i medfør af anvendelsen af markedsprisen, og de beløb, som EUGFL bogfører i medfør af anvendelsen af interventionsprisen, krediteres EUGFL ved regnskabsårets slutning sammen med de øvrige kreditelementer.«

3) I artikel 2, stk. 3, litra d), ændres »artikel 26 i Rådets forordning (EØF) nr. 2727/75« til »artikel 23 i Rådets forordning (EØF) nr. 1766/92 (*).

(*) EFT nr. L 181 af 1. 7. 1992, s. 21.«

4) I artikel 7, stk. 1, indsættes følgende afsnit:

»Hvis betingelserne for at kunne anvende artikel 2, stk. 1, næstsidste og sidste afsnit, er opfyldt på det tidspunkt, hvor et produkt udlagres, skal Kommissionen på forhånd konsulteres om udlagringen af varen.«

5) I artikel 11 ændres »artikel 3, stk. 7, og artikel 6, stk. 2, i forordning (EØF) nr. 2776/88« til »artikel 3, stk. 7, og artikel 5, stk. 2, i forordning (EF) nr. 296/96«.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. oktober 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 337 af 4. 12. 1990, s. 3.

(2) EFT nr. L 350 af 14. 12. 1990, s. 43.

(3) EFT nr. L 104 af 23. 4. 1994, s. 16.